ตลาดหุ้นสหรัฐฯปิดในแดนลบ
ดัชนีหุ้นดาวโจนส์ ปิดที่ 12,503.52 จุด ลดลง 89.54 จุด ด้านแนสแดค ปิดที่ 2,839.96 จุด ลดลง 2.84 จุด ราคาน้ำมันบวกหลังดอลลาร์อ่อนค่า
27 ก.ค. 2554

ดัชนีหุ้นดาวโจนส์ ปิดที่ 12,503.52 จุด ลดลง 89.54 จุด ด้านแนสแดค ปิดที่ 2,839.96 จุด ลดลง 2.84 จุด ราคาน้ำมันบวกหลังดอลลาร์อ่อนค่า 
ตลาดหุ้นสหรัฐฯวานนี้  ปิดแดนลบ จากความวิตกที่เส้นตายหยุดพักการชำระหนี้เหลือเวลาอีกเพียงแค่สัปดาห์เดียว และจนถึงขณะนี้ก็ยังไม่มีวี่แววว่าพรรคเดโมแครตและรีพับลิกันจะยอมอ่อนข้อกันในประเด็นขยายเพดานเงินกู้ แม้ประธานาธิบดี บารัค โอบามา กล่าวอย่างมั่นอกมั่นใจว่า สุดท้ายแล้วทั้งสองฝ่ายจะสามารถบรรลุข้อตกลงกันได้แน่นอน
ดัชนีหุ้นดาวโจนส์ ลดลง 89.54 จุด (0.71 เปอร์เซ็นต์) ปิดที่ 12,503.52 จุด แนสแดค ลดลง 2.84 จุด (0.10 เปอร์เซ็นต์) ปิดที่ 2,839.96 จุด เอสแอนด์พี ลดลง 5.31 จุด (0.40 เปอร์เซ็นต์) ปิดที่ 1,332.12 จุด 
ขณะที่ราคาน้ำมันขยับขึ้นเล็กน้อยเมื่อวันอังคาร  จากแรงหนุนของดอลลาร์ที่อ่อนค่าลงหลังประเด็นขัดแย้งเรื่องขยายเพดานเงินกู้ในวอชิงตันไร้ข้อยุติก่อความตื่นตระหนกแก่นักลงทุนจนทิ้งดอลลาร์หันไปถือสกุลเงินอื่นๆ แทน
สัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนกันยายน เพิ่มขึ้น 39 เซนต์ ปิดที่ 99.59 ดอลลาร์ต่อบาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน เพิ่มขึ้น 34 เซนต์ ปิดที่ 118.28 ดอลลาร์ต่อบาร์เรล